KOMISIJAS ĪSTENOŠANAS LĒMUMS (ES) 2018/1109

(2018. gada 1. augusts),

ar ko atbilstīgi Eiropas Parlamenta un Padomes Regulai (EK) Nr. 1829/2003 atļauj laist tirgū produktus, kas satur ģenētiski modificētu kukurūzu 59122 (DAS-59122-7), no tās sastāv vai ir no tās ražoti

(izziņots ar dokumenta numuru C(2018) 4978)

(Autentisks ir tikai teksts angļu, franču un nīderlandiešu valodā)

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2003. gada 22. septembra Regulu (EK) Nr. 1829/2003 par ģenētiski modificētu pārtiku un barību (1) un jo īpaši tās 11. panta 3. punktu un 23. panta 3. punktu,

tā kā:

(1) Ar Komisijas Lēmumu 2007/702/EK (2) atļauts laist tirgū pārtiku un barību, kas satur ģenētiski modificētu kukurūzu 59122 (turpmāk “kukurūza 59122”), no tās sastāv vai ir no tās ražotas. Atļauja attiecās arī uz produktiem, kuri nav tāda pārtika un barība, kas satur kukurūzu 59122, no tās sastāv vai ir no tās ražotas, un kuri paredzēti tādiem pašiem lietojumiem kā jebkura cita kukurūza, izņemot audzēšanu.

(2) 2016. gada 19. jūlijā uzņēmumi Pioneer Overseas Corporation un Dow AgroSciences Ltd saskaņā ar Regulas (EK) Nr. 1829/2003 11. un 23. pantu kopīgi iesniedza Komisijai pieteikumu uz atļaujas atjaunošanu.

(3) 2005. gada 12. oktobrī uzņēmumi Pioneer Overseas Corporation un Dow AgroSciences Ltd bija iesnieguši vēl vienu pieteikumu, kurā bija minēti gan produkti, uz kuriem attiecas šis lēmums, gan arī kukurūzas 59122 audzēšana. 2017. gada 27. jūlijā uzņēmumi Pioneer Overseas Corporation un Dow AgroSciences Ltd no minētā pielikuma tvēruma atsauca visus lietošanas veidus, kas nav audzēšana.

(4) Eiropas Pārtikas nekaitīguma iestāde (“EFSA”) 2017. gada 29. jūnijā sniedza labvēlīgu atzinumu saskaņā ar Regulas (EK) Nr. 1829/2003 6. un 18. pantu. Tā secināja (3), ka attiecībā uz atjaunošanas pieteikumu nav konstatēti nedz jauni apdraudējumi, nedz arī ekspozīcijas modifikācijas vai jaunas zinātniskas nenoteiktības, kas varētu mainīt sākotnējā riska novērtējuma secinājumus (4) par kukurūzu 59122.

(5) Apspriedusies ar valstu kompetentajām iestādēm, kā paredzēts Regulas (EK) Nr. 1829/2003 6. panta 4. punktā un 18. panta 4. punktā, EFSA savā atzinumā ņēma vērā visus dalībvalstu uzdotos konkrētos jautājumus un paustās bažas.

(6) EFSA arī secināja, ka pieteikuma iesniedzēju iesniegtais vidiskās ietekmes monitoringa plāns, kurā ietverts vispārīgs uzraudzības plāns, atbilst paredzētajiem produktu lietojumiem.

(7) Ņemot vērā šos apsvērumus, būtu jāatjauno atļauja laist tirgū pārtiku un barību, kas satur kukurūzu 59122, no tās sastāv vai ir no tās ražotas, un produktus, kuri sastāv no kukurūzas 59122 vai to satur un kuri nav paredzēti lietojumiem, kas nav pārtika vai barība un audzēšana.

(8) Saskaņā ar Komisijas Regulu (EK) Nr. 65/2004 (5) kukurūzai 59122 ar Lēmumu 2007/702/EK piešķirts unikāls identifikators. Attiecīgais unikālais identifikators būtu jāizmanto arī turpmāk.

(9) Pamatojoties uz iepriekš minēto EFSA atzinumu, produktiem, uz kuriem attiecas šis lēmums, nav jāizvirza īpašas marķēšanas prasības, izņemot tās, kuras paredzētas Regulas (EK) Nr. 1829/2003 13. panta 1. punktā un 25. panta 2. punktā un Eiropas Parlamenta un Padomes Regulas (EK) Nr. 1830/2003 (6) 4. panta 6. punktā. Tomēr, lai nodrošinātu, ka produktus, kas satur kukurūzu 59122 vai no tās sastāv, lieto tikai tā, kā noteikts ar šo lēmumu piešķirtajā atļaujā, produkti – izņemot pārtikas produktus –, kas satur kukurūzu 59122 vai no tās sastāv, būtu jāmarķē, skaidri norādot, ka attiecīgie produkti nav paredzēti audzēšanai.

(10) Atļaujas turētājiem būtu jāiesniedz ikgadēji kopīgi ziņojumi par to pasākumu īstenošanu un rezultātiem, kuri izklāstīti vidiskās ietekmes monitoringa plānā. Minētie rezultāti būtu jāiesniedz saskaņā ar Komisijas Lēmumu 2009/770/EK (7).

(11) Visa attiecīgā informācija par produktu atļauju piešķiršanu būtu jāiekļauj ES Ģenētiski modificētās pārtikas un barības reģistrā, kas minēts Regulā (EK) Nr. 1829/2003.

(12) Atbilstīgi Eiropas Parlamenta un Padomes Regulas (EK) Nr. 1946/2003 (8) 9. panta 1. punktam un 15. panta 2. punkta c) apakšpunktam par šo lēmumu ar Bioloģiskās drošības starpniecības centra palīdzību jāinformē valstis, kuras parakstījušas Kartahenas protokolu par bioloģisko drošību, kas pievienots Konvencijai par bioloģisko daudzveidību.

(13) Augu, dzīvnieku, pārtikas aprites un dzīvnieku barības pastāvīgā komiteja nav sniegusi atzinumu tās priekšsēdētāja noteiktajā termiņā. Šis īstenošanas akts tika uzskatīts par nepieciešamu, un priekšsēdētājs to iesniedza turpmākai apspriešanai pārsūdzības komitejā. Šajā lēmumā paredzētie pasākumi ir saskaņā ar pārsūdzības komitejas atzinumu,

IR PIEŅĒMUSI ŠO LĒMUMU.

1. pants Ģenētiski modificētais organisms un unikālais identifikators Ģenētiski modificētajai 59122. līnijas kukurūzai (Zea mays L.), kā specificēts pielikuma b) punktā, tiek piešķirts unikālais identifikators DAS-59122-7, kā paredzēts Regulā (EK) Nr. 65/2004.

2. pants Atļaujas atjaunošana Saskaņā ar šajā lēmumā paredzētajiem nosacījumiem tiek atjaunota atļauja laist tirgū šādus produktus: a) pārtiku un pārtikas sastāvdaļas, kas satur kukurūzu 59122, no tās sastāv vai ir no tās ražoti; b) barību, kas satur kukurūzu 59122, no tās sastāv vai ir no tās ražota; c) kukurūzu 59122 produktos, kas to satur vai no tās sastāv, jebkādiem citiem lietojumiem, kuri nav minēti a) un b) punktā, izņemot audzēšanu.

3. pants Marķēšana 1. Kas attiecas uz Regulas (EK) Nr. 1829/2003 13. panta 1. punktā un 25. panta 2. punktā un Regulas (EK) Nr. 1830/2003 4. panta 6. punktā noteiktajām marķēšanas prasībām, organisma nosaukums ir “kukurūza”. 2. Marķējumā un pavaddokumentos, kas pievienoti produktiem, kuri satur kukurūzu 59122 vai no tās sastāv un kuri nav pārtikas produkti vai pārtikas produktu sastāvdaļas, norāda “Nav paredzēts audzēšanai”.

4. pants Detektēšanas metode Kukurūzas 59122 detektēšanai piemēro pielikuma d) punktā izklāstīto metodi.

5. pants Vidiskās ietekmes monitoringa plāns 1. Atļaujas turētāji nodrošina, lai atbilstoši pielikuma h) punktam tiktu izstrādāts un īstenots vidiskās ietekmes monitoringa plāns. 2. Atļaujas turētāji saskaņā ar Lēmumu 2009/770/EK Komisijai iesniedz ikgadējus ziņojumus par monitoringa plānā izklāstīto pasākumu īstenošanu un rezultātiem.

6. pants Kopienas reģistrs Šā lēmuma pielikumā izklāstīto informāciju iekļauj Kopienas Ģenētiski modificētās pārtikas un barības reģistrā, kas minēts Regulas (EK) Nr. 1829/2003 28. pantā.

7. pants Atļaujas turētāji 1. Atļaujas turētāji ir: a) uzņēmums Pioneer Overseas Corporation Beļģijā, kurš pārstāv uzņēmumu Pioneer Hi-Bred International, Inc. Amerikas Savienotajās Valstīs; un b) uzņēmums Dow AgroSciences Ltd Apvienotajā Karalistē, kurš pārstāv uzņēmumu Dow AgroSciences LLC Amerikas Savienotajās Valstīs. 2. Abi atļaujas turētāji ir atbildīgi par šajā lēmumā un Regulā (EK) Nr. 1829/2003 noteikto pienākumu izpildi.

8. pants Piemērošanas termiņš Šo lēmumu piemēro 10 gadus, sākot ar tā izziņošanas dienu.

9. pants Adresāti Šis lēmums ir adresēts: a) uzņēmumam Pioneer Overseas Corporation, Avenue des Arts 44, 1040 Brussels, Beļģijā; b) uzņēmumam Dow AgroSciences Europe Ltd, European Development Center, 3B Park Square, Milton Park, Abingdon, Oxon OX14 4RN, Apvienotajā Karalistē.

Briselē, 2018. gada 1. augustā Komisijas vārdā – Komisijas loceklis Vytenis ANDRIUKAITIS

(1) OV L 268, 18.10.2003., 1. lpp.

(2) Komisijas 2007. gada 24. oktobra Lēmums 2007/702/EK, ar ko atbilstoši Eiropas Parlamenta un Padomes Regulai (EK) Nr. 1829/2003 atļauj laist tirgū produktus, kas satur ģenētiski modificētu kukurūzu 59122 (DAS-59122-7), kas sastāv vai ir ražoti no tās (OV L 285, 31.10.2007., 42. lpp.).

(3) Scientific opinion on an application for renewal of authorisation for continued marketing of maize 59122 and derived food and feed submitted under Articles 11 and 23 of Regulation (EC) No 1829/2003 by Pioneer Overseas Corporation and Dow AgroSciences LLC. EFSA Journal (2017); 15(6):4861.

(4) Opinion of the Scientific Panel on Genetically Modified Organisms on an application (Reference EFSA-GMO-NL-2005-12) for the placing on the market of insect-resistant genetically modified maize 59122, for food and feed uses, import and processing under Regulation (EC) No 1829/2003, from Pioneer Hi-Bred International, Inc. and Mycogen Seeds, c/o Dow Agrosciences LLC. The EFSA Journal 2007; 470, 1.–25. lpp.

(5) Komisijas 2004. gada 14. janvāra Regula (EK) Nr. 65/2004, ar ko nosaka sistēmu ģenētiski modificēto organismu unikālo identifikatoru izveidei un piešķiršanai (OV L 10, 16.1.2004., 5. lpp.).

(6) Eiropas Parlamenta un Padomes 2003. gada 22. septembra Regula (EK) Nr. 1830/2003, kas attiecas uz ģenētiski modificētu organismu izsekojamību un marķēšanu, kā arī no ģenētiski modificētiem organismiem ražotu pārtikas un lopbarības produktu izsekojamību, un ar ko groza Direktīvu 2001/18/EK (OV L 268, 18.10.2003., 24. lpp.).

(7) Komisijas 2009. gada 13. oktobra Lēmums 2009/770/EK, ar ko atbilstīgi Eiropas Parlamenta un Padomes Direktīvai 2001/18/EK nosaka standarta ziņojuma paraugus monitoringa rezultātu paziņošanai par to ģenētiski modificētu organismu apzinātu izplatīšanu vidē, kas ir produkti vai iekļauti produktos ar mērķi tos laist tirgū (OV L 275, 21.10.2009., 9. lpp.).

(8) Eiropas Parlamenta un Padomes 2003. gada 15. jūlija Regula (EK) Nr. 1946/2003 par ģenētiski modificētu organismu pārvietošanu pāri robežām (OV L 287, 5.11.2003., 1. lpp.).